herfs | © My Klaskamer - idees en gedagtes uit 'n juffrou se pen
Juffer	afrikaans, herwinning, inkleur + aktiwiteite, kinders, klaskamer, ouers, skool	blaar, blare, collage, eekhoring, Graad 1, Graad 2, Graad 3, herfs, inkleur, krimpvark, kuns, seisoen, teken	10 Kommentaar
Dit is eintlik alreeds Herfs en ek het nog niks daaromtrent gesê nie. Dis seker omdat dit nog onlangs 40° C in my klas was! Kom ons dink aan 'n paar gedagtes om die kleurvolle seisoen in te wy. (Dalk meer op Graad R en 1 gefokus.)
Berei 'n groot vel papier voor (las dalk so twee A1-velle ongedrukte koerantpapier vir die klas of 'n A3-vel vir 'n individu) deur drie tot vier verskillende mengsels verf dikkerig aan te maak. Dit moet soos "tandepasta" wees en kan in kleure soos 'n gelerige oranje, rooierige oranje en 'n roesbruin gemeng word. Moet nooit die poeierverf net so uit die potjie gebruik nie – dis vervelig. Plaas 'n paar sponsies (sommer dié in pillehouertjies en ou kombuissponsies) by elke kleur neer en laat die outjies die verf op die groot vel "spons". Verduidelik vir hulle dat die sponsies nie moet drup van die verf nie en amper droog moet wees. Hou maar 'n ogie oor die takie, want die kleur kan dalk op een kol gekonsentreer wees. Versprei die kleure in 'n lekker bont "blare bed".
Maak ook 'n eekhoring. Koop A4-velle bruinpapier (die soort waarmee boeke oorgetrek word) en rol die sjabloon daarop af. Die kleingoed knip die eekhoring uit en rol verskillende skakerings bruin verf met 'n droërige rollertjie daaroor. Hou stukkies bruin gekleurde pypskoonmakers byderhand vir snorbaarde, 'n swart knopie of bewegende ogie en selfs regte akkers vir die afronding. 'n Mens moet altyd aan iets dink wat diepte sal gee aan 'n collage. Indien jy lus het, kan jy ou stukkies lap (monsters) by 'n mat- of gordynwinkel vra en die lappies in klein blokkies opsny. Dit sal oulike teksture vir die lyfie gee…of ou snippers hare by 'n haarsalon (siesa!). Wees kreatief en maak die aktiwiteit prettig..
Maak herfslanterns. Gebruik ou glasflesse (vra vir Puritybottels by dagmoeders) of goedkoop glase. Smeer styselpap of (my gunsteling) muurpapiergom aan beidekante van lekker bont herfsblare EN aan die binnekant van die skoon glas. Plak die blare aan die binnekant van glas en spasieer die blare sodat dit net een lagie maak. As dit relatief droog is, kan die outjies bo-oor verf met nog gom. Was maar die glas buite-om skoon met 'n bietjie opwasmiddel en skryf die outjies se name onder-aan die klas. Nou kort hulle net 'n teeligkersie en siedaar! 'n Oulike geskenk vir Moedersdag.
Maak 'n groot boom. Teken die boom se buitelyne op koerantpapier of selfs 'n oop gerolde vel bruinpapier. Teken duidelike graslyne. Hierdie is 'n "ekstra tafel" aktiwiteit… Die outjies kry skakering van blou en witterige verwe om die lug mee te verf…of sê bv. dat elkeen 5 drukke met 'n sponsie mag maak (tel word ook by gewerk). Die gras-deel kan weer met bruine en oranjes bedruk word of met gom en strooiwerk versier word. Gebruik sommer budjiesaad en droë blare vir die grond. Die boom kan met growwe bas en fyn gedukte ("crushed") akkerdoppe bestrooi word. Sodra dit droog is, kan jy dit agter 'n deur of op 'n fokusarea in die gang opplak. Vir ouer leerders kan jy BITTER versigtig wys hoe om herfsblare met was te preserveer. Smelt kerse, knyp die blaarstingels in 'n pennetjie was en doop dit in die was – 2 tot drie maal. Hang die blare op om droog te word (dit gebeur gou) en plak die blare op die boom. Die blare is veronderstel om die kleur te behou – met 'n oulike glans. Dalk kan 'n mens die draadwerkies vir tuisgemaakte oorbelle koop en sulke blare as oorbelle inspan (vir Moedersdag natuurlik).
Herfsstorie en werksvelle
Mei 13, 2011 @ 13:59:57
My seun is in Graad 1 en hulle moet 'n taak doen oor watse effek die herfs op die mens, diere dit tipes kossoorte ens.
Mei 16, 2011 @ 18:25:25
Hallo, Christene 😉 Ek is nie seker of ek die opdrag reg lees nie. Die effek van herfs op die mens klink na 'n sielkunde-opdrag. Ek vermoed dit het seker te doen met wat die mens en dier maak om aan te pas by die nuwe weersomstandighede soos om warmer aan te trek, sekere diere versamel kos voordat hulle hiberneer (eekhorings) en ander ooreet weer vir die hiberneringsperiode (bere). Kyk gerus na hierdie skakels vir 'n paar idees.
Ek hoop dat die inligting sal kan help 😉
Apr 10, 2012 @ 14:45:08
My kind in gr 2 moet 'n plakkaat maak van herfs bo aan moet 'n slagspreuk wees van hefs. Dan praat hul van blare val van bome blare verkleur koeler weer diere maak kos bymekaar help asb asb
Apr 12, 2012 @ 17:37:13
Middag, Michelle 😉 Loer gerus na die kunsvlyt idees hier bo om op die plakkaat te gebruik. Gebruik dalk herfskleure vir die plakkaat en skrif. In terme van die inligting kan julle dink aan wat 'n mens tydens herfs aantrek (warmer/ekstra klere), dat dit vroeër donker word, dat blare van sekere bome afval, dat eekhorings akkers/kos opgaar vir die winter… 😉
Mei 20, 2013 @ 14:40:23
Mei 20, 2013 @ 18:45:27
Middag, Joy 😉
Ek het stukkies oor die vier seisoene, maar nie 'n praatjie as sulks nie. Dalk kan die lesidees (lente, winter en somer) vir julle idees gee. 😉